**Reindriftssamene mener dommen i Høyesterett gir grunnlag for å rive. Nå svarer Høyesterett**

***Reindriftssamene og vindkraftmotstandere mener Høyesterettsdommen gir grunnlag for at de omstridte vindmøllene på Fosen må rives. - Men dette har ikke Høyesterett hatt som tema, sier høyesterettsjustitiarius Toril Marie Øie.***

SJELDEN KLARGJØING: Høyesterettsjustitiarius Toril Marie Øie går aldri i innholdet i dommer avgitt i Høyesterett. Nå forteller hun hva - og hvorfor - dommen ikke sier noe om.  FOTO: HÅKON MOSVOLD LARSEN

* [**SIMENGRANVIKEN**](mailto:simen.granviken@adresseavisen.no)
* 920 88 101

Publisert: 10.01.2022 15:41Sist oppdatert: 10.01.2022 15:41

**PLUSS NYHETER**

– Reindriftssamene hadde ikke anlagt sak med påstand om at vindmøllene skulle tas ned, og da falt dette utenfor sakens rammer, sier sjefen for dommerne i Høyesterett, justitiarius Toril Marie Øie til Adresseavisen.

Kravet om riving av vindturbinene i Roan og i Storheia har vært unisone etter at Høyesterett før jul ga reindriftseieren medhold i at utbyggingen krenker reindriftssamenes rett til kulturutøvelse etter FNs konvensjon om sivile og politiske rettigheter.

Dermed, fastslo Høyesterett, var vedtakene om konsesjon og ekspropriasjonstillatelse som vindkraftutbyggingen hvilte på, ugyldige.

Høyesterett kommenterer aldri sine dommer, utover det som står i selve dommen.

Men i en sjelden uttalelse klargjør nå sjefen for dommerne i Høyesterett, justitiarius Toril Marie Øie, at Fosen-dommen *ikke*betyr at Høyesterett har sagt noe eller lagt føringer for om vindturbinene må ned eller ikke – og hvorfor dette ikke er en del av dommen.

**LES OGSÅ:**[**Da Fosen-samene vant i Høyesterett**](https://www.adressa.no/pluss/nyheter/2021/10/11/Fosen-samene-vant-stort-i-H%C3%B8yesterett-24676027.ece)

**Støtte til Mjøs Persens tolkning**

Høyesterett presenterte mandag formiddag sin årsmelding for 2021, og det var under et digitalt pressemøte om denne at sjefen for Høyesterett, justitiarius Toril Marie Øie, åpnet opp om dommen i den svært omstridte vindkraftstriden på Fosen.

«Fosen-saken» som ble avgjort i oktober i fjor, var formelt sett en skjønnssak.

– Det vil si at det handlet om utmåling av erstatning til reindriftssamer for tapt vinterbeite etter utbyggingen av Storheia og Roan vindkraftverk på Fosen. Reindriftssamene anførte imidlertid at skjønnet ikke kunne fremmes, det vil si at erstatning ikke skulle utmåles. Dette var Høyesterett enig i, sier Øie.

Reindriftssamene, deres støttespillere og en rekke jurister har pekt på dommen – og krevd riving på Fosen.

Olje- og energiminister Marte Mjøs Persen (Ap) har svart med at selv om tillatelsene til å bygge vindkraftverkene er kjent ugyldig av Høyesterett, har domstolen ikke tatt stilling til hva som skal skje med anleggene.

Dette siste får hun nå støtte for hos høyesterettsjustitiarien:

– Det ligger i vår prosessordning at domstolene bare skal ta stilling til de spørsmål partene har brakt inn for domstolene – i dette tilfellet om skjønnet skulle fremmes og eventuelt utmålingen av erstatning. Reindriftssamene hadde ikke anlagt sak med påstand om at vindmøllene skulle tas ned, og da falt dette utenfor sakens rammer, sier Øie.

**LES MER:**[**Vil ikke rive vindkraftanlegg på Fosen nå**](https://www.adressa.no/pluss/nyheter/2021/12/13/Vil-ikke-rive-vindkraftanlegg-p%C3%A5-Fosen-n%C3%A5-24932975.ece)

**– Må ned**

Reindriftseierne, deres advokater og en rekke andre jurister har siden dommen falt før jul, argumentert iherdig for at begge de to omstridte vindkraftanleggene må fjernes – og naturen tilbakeføres.

Det blir i så fall en kostbar operasjon. Adresseavisen kunne [i forrige uke](https://www.adressa.no/pluss/nyheter/2022/01/07/Koster-165-millioner-%C3%A5-reparere-naturen-p%C3%A5-Storheia-25004000.ece) fortelle at det alene vil koste 165 millioner kroner å reparere naturen på Storheia.

Olje- og energiminister Marte Mjøs Persen har gjort det klart at hun vil finne en løsning som står seg for ettertiden og som sikrer reindriftens rettigheter. Men hun vil ikke rive noe nå.

– Jeg synes det er vanskelig å se hvordan de kan komme seg rundt dette menneskerettighetsbruddet uten å ta ned vindturbinene, sa advokat Tine Larsen i Dæhlin Sands, som er ekspert på energirett, miljørett, utmarksforvaltning og ekspropriasjon, til Klassekampen rett før jul.

**ADRESSEAVISEN MENER:**[**Vindkraft-løsning på Fosen haster**](https://www.midtnorskdebatt.no/meninger/leder/2021/12/21/Vindkraft-l%C3%B8sning-p%C3%A5-Fosen-haster-24959697.ece?fbclid=IwAR1ThIBvV98fUPMjGHz3VN6H4VACnHqL_5OnA85BZEFf3G8yvBhvXJUbuz0)

**– Kontradiksjon er en hjørnesten**

Justitiarius Toril Marie Øie er likevel klar på at Høyesterett ikke tok stilling til hvorvidt vindmøllene konkret må tas bort eller kan stå, da de avsa dom 11. oktober i fjor. Dette var ikke et eget tema for Høyesterett.

– Som det fremgår av pressedekningen, pågår det fortsatt en konflikt om det spørsmålet. Høyesterett er ferdig med denne saken for nå. Generelt vil jeg si at det ikke er en ukjent situasjon at parter som er i konflikt om et juridisk spørsmål også har ulike syn på hvordan en dom fra Høyesterett skal forstås, sier Øie – og legger til at dette nok kan bidra til forvirring blant folk.

Til tross for de ulike tolkningene som partene har lagt på bordet, er justitiarius Øie er så tydelig som hun kan være:

– Det står ikke noe uttrykkelig om hva som skal skje med vindmøllene. Det var utenfor tema. Domstolene behandler kun de spørsmålene som partene har brakt inn. Om vi skulle ha sagt noe om det, når partene ikke har fått muligheten til å prosedere på dette spørsmålet, ville det også være brudd med prinsippet om kontradiksjon. Muligheten til å komme med ulike synspunkt er en av hjørnestenene i prosessen vår, sier Øie til Adresseavisen.